НэхъыфIу къалъытахэм яхэтщ
Хабзэ хъуауэ, ди къэралым илъэс къэс щокIуэкI курыт школхэм я еплъыныгъэ-зэпеуэ. Мыгъэрей апхуэдэ зэхьэзэхуэм кърикIуахэр иджыблагъэ къапщытэжащ. Ди гуапэ зэрыхъущи, къэралым и курыт школ нэхъыфIхэм халъытащ Урысейм и ЛIыхъужь Трошев Геннадий и цIэр зэрихьэу Налшык дэт курыт школ №11-р (унафэщIыр Тхьэгъэпсо Татьянэщ). Абы къыфIащащ «2020 гъэм и школ нэхъыфI» цIэ лъапIэр, абы щыхьэт техъуэ щIыхь тхылъри къратыжащ.
«УФ-м и Федеральнэ СМИ» тхылъ тедзапIэм и редколлегием къызэригъэпэщ а урысейпсо зэхьэзэхуэм и утыку ирахьэ курыт школхэм щекIуэкI егъэджэныгъэ-гъэсэныгъэ лэжьыгъэр, унэтIыныгъэ зыбжанэкIэ зэпкърыхауэ, зыIэрагъэхьа ехъулIэныгъэхэри здынэса лъагапIэхэри къыщыгъэлъэгъуауэ. Зэпеуэм и мурад нэхъыщхьэщ иджырей лъэхъэнэм хуэкIуэ унафэ щыпкъэ щызекIуэ курыт школхэр наIуэ къэщIыныр, абыхэм я Iуэху зехьэкIэ пэрытыр къэралым щызэбгрыгъэкIыныр, егъэджакIуэ нэхъыфIхэр гъэбелджылыныр, ахэр я Iуэху бгъэдыхьэкIэхэмкIэ нэгъуэщIхэм дэгъэгуэшэныр, еджапIэхэм адэкIи заужьын папщIэ абыхэм къыщагъуэт, щаубзыху унэтIыныгъэхэр наIуэ къэщIыныр, апхуэдэ щIыкIэхэмкIэ къэралым и курыт школ нэхъыфIхэр гъэбелджылыныр, ахэр гъэпэжэныр, егъэджакIуэхэм я пщIэр жылагъуэм къыщыIэтыныр.
Зи гугъу тщIа унэтIыныгъэхэмкIэ мыгъэрей зэпеуэм щызэхьэзэхуащ УФ-м и щIыналъэ зэмылIэужьыгъуэхэм щылажьэ курыт школ 22908-рэ. Ди къэралышхуэм нэхъыфIу къыщалъыта курыт школхэм яхэхуащ ди республикэм и къалащхьэм щылажьэ еджапIэ №11-р. А текIуэныгъэ лъагэр и щыхьэтщ ку-рыт школым и унафэщI Тхьэгъэпсо Татьянэ лэжьыгъэм и къызэгъэпэщакIуэ IэкIуэлъакIуэу, гупыр зыунэтIыф цIыху щыпкъэу зэрыщытым.
Курыт школым и унафэщIми абы и нэIэм щIэт, зэфIэкIышхуэ зыбгъэдэлъ егъэджакIуэхэми, гъэсакIуэ Iэзэхэми, школым екIуалIэ ныбжьыщIэхэми дохъуэхъу текIуэныгъэшхуэмкIэ. Фи ехъулIэныгъэхэм хэвгъахъуэу, мурадыщIэхэм фалъэIэсу 2020 — 2021 гъэ еджэгъуэщIэр ефхьэкIыну ди гуапэщ.
ТАМБИЙ Линэ.
